Spencerstraat 13 | Xplorio Gansbaai
Published: 19 March 2015, By: Gansbaai Courant, Category: Gansbaai General News
Die boek, Spencerstraat 13, is op ‘n ware lewensverhaal van die skrywer, Frank Wolmarans van Franskraal se vader gebaseer. Frank en sy eggenote, Susan, het sy boek op 6 Maart 2015 in die Birkenhead Boothengelklub se saal tydens ‘n geselligheid bekendgestel. Die uitgewer, Johan Coetzee (De Kelders) van Naledi Uitgewers, asook die drukker, Kevin Manuel van J Taylor Pre-Print Solutions was onder die eregaste. Johan het agtergrondinligting oor die proses vanwaar die gedagte vir ‘n boek ontstaan tot by die uitgee daarvan aan die gaste oorgedra.
“Boeke-maak is soos die beplanning en koms van ‘n baba en vandag is daardie baba gebore,” het Johan gesê. “Boeke kan lewens verander en wêrelde laat oopgaan.”
Frank het kortliks sy motivering vir die skryf van die boek verduidelik en gesê die skryf van hierdie boek was sy vader se wens wat hy nou vervul het. ‘n Verkorte weergawe van die boekresensie word hiermee weergegee: Die boek vertel ‘n unieke verhaal van hartseer, uithouvermoë, ‘n verhaal wat trane in jou oë sal bring….‘n Verhaal waar ‘n suigeling na sy moeder se dood deur kinderlose ouers aangeneem word. Die pyn word vererger deurdat die broer en susters deur verskeie ouers aangeneem word en letterlik van mekaar vervreemd word.
Die skrywer se vader, Frank William Wolmarans se begeerte was om sy verhaal op skrif te stel, maar as gevolg van sy kroniese emfiseem en sterfte het sy seun Frank onderneem om sy wens te vervul, met vele navorsingswerk wat gevolg het om die boek af te rond. Frank het uitgevind dat ‘n prokureur sy vader laat weet het dat hy moontlik sy biologiese familie opgespoor het en dat hy na Spencerstraat 13 moes gaan. Vele verrassings het daar gewag, onder andere dat hy en sy broer reeds vir 15 jaar vir die destydse Suid-Afrikaanse Spoorweë gewerk het, gereeld met mekaar gekommunikeer het en nooit geweet het dat hulle eie bloedfamilie is nie.
Frank (die skrywer) is ‘n boorling van Goodwood en het ná 24 jaar in die Staatsdiens afgetree om die sakewêreld te betree. Na ‘n suksesvolle 20 jaar tree hy af in Franskraal, met onder andere die begeerte om sy vader se wens te vervul. Spencerstraat 13 is by Nicolette Bosch van Gansbaai Book Exchange teen R129.00 beskikbaar.
Frank kan ook by 083-626-4587 gekontak word.